የጠቅላይ ሚኒስትር ቴሬዛ ሜይ ፓርቲ ለአሸናፊነት የሚያበቃውን ድምፅ ሳያገኝ ቀረ
ጠቅላይ ሚኒስትር ቴሬዛ ሜይ የሚመሩት  ወግ አጥባቂ ፓርቲ ለአሸናፊነት የሚያበቃውን ድምፅ ሳያገኝ  መቅረቱ ተገለጸ ።ሌበር ፓርቲ ጠቅላይ ሚኒስትሯ ሥልጣናቸውን እንዲለቁ ጥሪ አቅርቧል፡፡ ሜይ በበኩላቸው ፓርቲያቸው እንግሊዝን ለማረጋጋት እንደሚሰራ ጠቁመው መንግስት የመመስረት ፍላጎት እንዳላቸው ተናግረዋል፡፡በአነሳሽ ንግግራቸውና በአልሸነፍ ባይነት ወኔያቸው የሚታወቁት ዊንስተን ቸርችል እና ዘ አይረን ሌዲ (ጠንካራዋ እመቤት) የተሰኘውን ማዕረግ የተጎናፀፉት ማርጋሬት ታቸር በጠቅላይ ሚኒስትርነት አገራቸውን ለመምራት የቻሉበት ፓርቲ ዛሬ ፈታኝ ነገሮች ገጥመውታል፡፡የእንግሊዝን ከአውሮፓ ህብረት መውጣት ህዝበ ውሳኔን ተከትሎ ራሳቸውን ከጠቅላይ ሚኒስትርነት ያገለሉት ዴቪድ ካሜሮንና የእሳቸውን መንበረ ሥልጣን የተረከቡትን ቴሬዛ ሜይን ያፈራው ወግ አጥባቂ ፓርቲ ያላሰበው ተግዳሮት ተጋርጦበታል፡፡ትናንት በእንግሊዝ በተካሄደው የምርጫ ከአጠቃላይ የምክር ቤቱ 650 መቀመጫ ለሥልጣን የሚበቃውን ወንበር ማግኘት ተስኖታል፡፡ በጠቅላይ ሚኒስትር ቴሬዛ ሜይ የሚመራው ወግ አጥባቂ ለአሸናፊነት ከሚያበቃው የምክር ቤት ወንበር ማግኘት የቻለው 315ቱን ብቻ ነው፡፡በጀርሚ ኮርቢን የሚመራው ሌበር ፓርቲ 261 መቀመጫዎችን አግኝቷል፡፡ እስከ አሁን ድረስ 646 የምርጫው ውጤቶች ታውቀዋል፡፡ ወግ አጥባቂው ፓርቲ ቀሪዎቹ አራት ድምፆች እንኳን ቢያገኝ 319 ወንበሮችን ከማግኘት ያለፈ የአሸናፊነት ድልን አይቀናጅም፡፡የሌበር ፓርቲ መሪ ጃርሚ ኮርቢን ፓርቲያቸው ባገኘው ድምፅ ከፍተኛ ደስታ እንደተሰማቸው በመግለፅ ጠቅላይ ሚኒስትሯ ሥልጣናቸውን እንዲለቁ ጥሪ አቅርበዋል፡፡የምርጫው ውጤት ወግ አጥባቂው ፓርቲ በምክር ቤት የነበረው መቀመጫ ማነሱን፣ ድምፅ የሰጡት መራጮችና ደጋዎፊች መቀነሳቸውን በግልፅ ያሳየ ነው ብለዋል፡፡ሜይ በበኩላቸው በዚህ ወቅት ዋናው ጉዳይ አገሪቱ የምትፈልገውን መረጋጋት ማረጋገጥ ነው ብለዋል፡፡ በእንግሊዝ መረጋጋት እንዲሰፍን ፓርቲያቸው ጠንክሮ እንደሚሰራ ጠቁመው መንግስት ለመመስረትም ፍላጎት እንዳላቸው ማንፀባረቃቸውን ቢቢሲ አስታውሷል፡፡ጠቅላይ ሚኒስትሯ እነዚህን አስተያየቶች ከመሥጠት ባለፈ ውጭ ሥልጣን ለመልቀቅ ያሳዩት ፍንጭ የለም ተብሏል፡፡፡፡እኤአ ከ2010 እስከ 2015 ከወግ አጥባቂ ፓርቲ ጋር በመቀናጀት የእንግሊዝ ምክትል ጠቅላይ ሚኒስትር ሆነው ያለገሉት የሊበራል ዲሞክራት ፓርቲ መሪ ኒክ ክለጅ ደጋፊዎችም ድምፃቸውን ለሌበር ፓርቲ ሰጥተዋል፡፡የምርጫው ውጤት በሚቀጥለው ሳምንት በሚጀመረው እንግሊዝ ከአውሮፓ ህብረት የምትወጣበት ሂደት ላይ የራሱ ጫና ይኖረዋል ተብሏል፡፡ከጥቂት ደቂቃዎች በኋላ ጠቅላይ ሚኒስትር ቴሬዛ ሜይ ንግግር ያደርጋሉ ተብሎ ይጠበቃል፡፡45 .8 ሚሊዮን እንግሊዛውን ድምፅ በሰጡበት የእንግሊዝ ምርጫ ከወግ አጥባቂና ሌበር ፓርቲዎች በተጨማሪ ስኮትሽ ናሽናል ፓርቲ (ኤስ ኤን ፒ) 35፣ሊበራል ዲሞክራት (ኤል ዲ)12 እንዲሁም ዲሞክራቲክ ዩኒየኒስት ፓርቲ (ዲዩፒ) 10 የምክር ቤት መቀመጫዎችን ማግኘታቸውን ዘገባው አመልክቷል፡፡ 